На основу чл. 119. Закона о основама система образовања и васпитања (Сл.гласник РС бр. 88/2017 и 27/2018-др. закон) и чл. 62. Статута Техничке школе, Школски одбор Техничке школе на седници одржаној 25.4.2024.године донео је

П Р А В И Л Н И К

О МЕРАМА, НАЧИНУ И ПОСТУПКУ ЗАШТИТЕ И БЕЗБЕДНОСТИ УЧЕНИКА У

ТЕХНИЧКОЈ ШКОЛИ У СМЕДЕРЕВУ

I ОСНОВНЕ ОДРЕДБЕ

Члан 1.

Овим Правилником уређују се:

1. Мере, начин и поступак заштите безбедности ученика ( у даљем тексту: Школа) у време одржавања образовно-васпитног рада у згради Школе и непосредној околини и у време извођења, екскурзија, излета и сличних активности које организује Школа.

2. Мере, начин и поступак заштите ученика од насиља.

3. Термини који се користе у овом Правилнику, а који имају родно значење, изражени у граматичком мушком роду, подразумевају природни женски и мушки пол лица на које се односе.

II ЗАШТИТА БЕЗБЕДНОСТ УЧЕНИКА

Члан 2.

У циљу заштите безбедности ученика, Школа предузима следеће мере:

1) Свакодневна сарадња са државним органима и органима јединице локалне самоуправе;

2) Дежурство наставника и помоћно-техничког особља;

3) Осигурање ученика;

4) Обезбеђивање свих елемената заштите од пожара, поплава, удара грома и других елементарних непогода које могу угрозити безбедност ученика Школе;

5) Контрола уласка и изласка из школе ученика електронским путем

6) Видео надзор

7) Друге мере у циљу заштите безбедности ученика, утврђене Законом и општим актима Школе.

Члан 3.

У поступку прописи ученикавања и извршавања мера заштите безбедности ученика Школа сарађује са:

1) Локалном самоуправом;

2) Министарством просвете, науке и технолошког развоја;

3) Министарством саобраћаја и телекомуникација;

4) Министарством унутрашњих послова – Управа саобраћајне полиције, Управа противпожарне полиције и Полицијска управа Смедерево

5) Родитељима ученика.

Неспровођење и непридржавање мера, начина и поступка заштите и безбедности од стране запослених, прописаних овим правилником, сматра се тежом повредом радних обавеза, за коју се води дисциплински поступак, у складу са Законом. Дисциплинска одговорност запослених не искључује кривичну и материјалну одговорност.

Свесно непридржавање правила и мера безбедности од стране ученика, прописаних овим правилником, сматра се тежом повредом обавеза ученика, за коју се води васпитно- дисциплински поступак, у складу са Законом.

1. Сарадња са локалном самоуправом

Члан 4.

Школа у сарадњи са надлежним органом јединице локалне самоуправе, остварује комуникацију са релевантним институцијама на националном и локалном нивоу (органи, организације, установе, тела и др.) у реализацији заједничких активности усмерених на обезбеђивање заштите и безбедности деце и ученика.Надлежни органи локалне самоуправе дужни су да обезбеде средства Школи за спровођење оних мера које су наложене решењима надлежних инспекција у прописаним роковима.

Средства из претхoдног става односе се и на средства за набавку, испитивања и сервисирања котлова, опреме и инсталација од значаја за обезбеђивање безбедности ученика.

2. Сарадња са Министарством просвете, науке и технолошког развоја

Члан 5.

У сарадњи са Министарством просвете, науке и технолошког развоја, Школа се стара да сви облици васпитно-образовног рада теку без застоја и проблема, да свеукупни односи учесника наствног процеса буду такви да ученици Школе буду заштићени од свих облика дискриминације и насиља.

3. Сарадња са Министарством саобраћаја

Члан 6.

Уз помоћ надлежних служби Министарства саобраћаја и телекомуникација , Школа се стара да саобраћајна сигнализација у околини школе буде постављена на начин на који ће се обезбедити максимална безбедност ученика приликом доласка и одласка из Школе.

4. Сарадња са Министарством унутрашњих послова

Члан 7.

Овај вид сарадње одвија се кроз присуство школског полицајца и свакодневни обилазак Школе и околине, ради контролисања услова за несметан рад Школе и спречавања настанка потенцијалних проблема.

Школски полицајац дужан је да остварује, заједно са директором школе, сарадњу са надлежном службом за малолетничку деликвенцију , којој се пријављује свака ситуација у Школи или у понашању ученика која може довести до деликвентног понашања, како би се спречила на време и тиме остварила безбедност других ученика Школе.

У време ваннаставних активности (излети, посете, екскурзије), Школа је у обавези да благовремено пријави свако путовање ученика, како би радници МУП-а обавили преглед ангажованих аутобуса и старали се о безбедности ученика за време трајања путовања

5. Сарадња са Центром за социјални рад

Члан 8.

Педагошко-психолошка служба школе, у сарадњи са одељењским старешином остварује увид у породичне и социјалне прилике ученика.

Кад се уоче промене у понашању и учењу ученика и у случају констатације да не постоји довољна брига и надзор у породици, Школа је дужна да се обрати Центру за социјални рад града Смедерево у циљу предузимања мера ради пружања помоћи ученику.

6. Сарадња са родитељима

Члан 9.

Одељењски старешина дужан је да води уредну евиденцију о ученицима која садржи: адресу, кућни број телефона и број мобилног телефона родитеља.

Уколико родитељи благовремено не обавесте Школу о разлогу изостанка ученика, одељењски старешина дужан је да успостави контакт са родитељима уколико ученик дуже од два дана не похађа наставу.

Одељењски старешина у сарадњи са психологом школе дужан је да обавести родитеље ученика о променама које су уочене у понашању ученика, а које указују на могућност угрожавања здравља и безбедности ученика.

7. Дежурство у школи

Члан 10.

Дежурство у Школи изводе дежурни наставници и помоћно-техничко особље у складу са процесом наставе.

Члан 11.

Дежурни наставници обавезни су да на дежурство дођу 15 минута пре почетка наставе, и да о свим уоченим променама обавештавају помоћника директора Школе, извршавају налоге директора школе.

Члан 12.

Сви наставници на крају сваког часа напуштају кабинете и радионице тек пошто из ње испрате све ученике.

Члан 13.

Наставник који организује допунски, додатни час или неке друге активности, дужан је да брине о безбедности ученика од почетка до краја ових активности.

Члан 14.

Директор школе одговоран је за израду распореда дежурства и контролу његовог извршавања.

Члан 15.

Помоћно-техничко особље помаже у раду дежурним наставницима, дежура на свом радном месту и не удаљава се са њега без дозволе директора или домара Школе. У сарадњи са дежурним наставницима проверава разлоге доласка страних лица у Школу и прати њихово кретање у школској згради.

Члан 16.

Улазна врата школе за ученике су увек закључана и сваки ученик је дужан да свој улазак и излазак из зграде школе евидентира електронским путем. Главна улазна врата су увек закључана. Улаз за неслужбена лица, грађане, родитеље или законске заступнике ученика или представнике организација који долазе у школу по личном или службеном послу, је могућ једино позивом на тастер, након чега ће лице кога директор школе задужи, отворити улазна врата школе и упутити или одвести исто у одговарајућу службу школе.

Од грађанина и представника организација који долазе у школу по личном или службеном послу , домар школе, односно лице кога директор школе задужи на улазним вратима обавезан је да тражи на увид личну карту, или другу личну исправу, односно службени позив за долазак у школу.

Члан 17.

У Школи је забрањена аквизитерска продаја, сем у случају склапања уговора ради продаје производа на рате запосленима у школи.

Члан 18.

Родитељима ученика није дозвољен улазак у учионице и кабинете школе у време наставе.

Дежурни наставник или помоћно-технички радник дужан је да позове ученика или наставника ког родитељ тражи.

8. Осигурање ученика

Члан 19.

Школа је у обавези да на почетку сваке школске године упозна родитеље са могућношћу осигурања ученика од последица несрећног случаја које се могу евентуално десити и са условима под којима се врши осигурање.

Осигурање ученика је обавезно због могућности повреде на часовима физичког васпитања и практичне наставе.

9. Безбедност ученика приликом извођења практичне наставе у кабинетима

Члан 20.

Школа је у обавези да обезбеди максималну безбедност и заштиту ученика приликом извођења практичне наставе у кабинетима, односно радионицама.

Наставници који изводе практичну наставу или вежбе, дужни су да пре почетка наставе упознају ученике о могућим опасностима приликом рада у кабинетима, односно радионицама.

Кабинетска опрема за извођење наставе ( машине, уређаји, апарати, алати, справе ) мора бити безбедна за рад, прегледана пре почетка наставе од стране наставника и мора поседовати Стручи налаз или атест о исправности.

Сви учесници (наставници и ученици) у извођењу практичне наставе морају користити прописана средства за личну заштиу на раду, која обезбеђује Школа и сами ученици.

Такође, Школа је обавезна да обезбеди адекватне и прописане услове радне околине

у просторијама за наставу, односно да врши периодичну контролу услова радне околине (микроклима, осветљеност, хемијске, физичке и друге штетности) и да прибави Стручни налаз о извршеном мерењу и испитивању, од стране овлашћене организације.''

10. Заштита од поплава, пожара, удара грома и других елементарних непогода

Члан 21.

У циљу заштите ученика и запослених, у Школи се спроводе мере заштите од пожара предвиђене законом, а које подразумевају обезбеђеност Школе довољним бројем ватрогасних апарата, обуку запослених за руковање њима и понашање у случају опаснсти и редовну контролу обучености запослених, у сарадњи са Управом противпожарне полиције.

Члан 22.

Сви запослени у Школи су упознати са одредбама Правила о заштити од пожара и дужни су да га примењују.

Члан 23.

Школа је у обавези да врши редовну прописану контролу електричне и громобранске инсталације у објектима, од стране овлашћених оргнизација и да прибави Стручне налазе о извршеном испитивању. Евентуалне недостаке ће отклањати у најкраћем могућем року.

Члан 24.

Домар је одговоран за то да сва водоводна инсталација функционише нормално, па је у том циљу обавезан да у најкраћем могућем року отклања мање кварове на водоводним инсталацијама. За санирање већих кварова ће се постарати, у сарадњи са директором и домаром школе, да се ангажује одговарајућа служба.

Домар је одговоран за исправност електричних инсталација, нарочито за заштићеност и исправност електричних утичница.

Домар је дужан да сваког радног дана на почетку рада изврши преглед свих просторија и увери се у исправност инсталација и и постојању услова за безбедан рад. Уколико примети неке неправилности, дужан је да их отклони, а ако није у могућности да то сам уради, у обавези је да одмах обавести директора Школе.

Домар је дужан да после завршеног рада Школе обиђе све просторије и у њима отклони све опасности које би могле да проузрокује пожар, експлозију или неку другу опасност (да искључи све електро уређаје, уклони запаљиве течности и други лако запаљиви материјал и сл.).

Члан 25.

У Школи треба да се обезбеди оптимална температура (18 + 2оC).

Ложачи су дужни да проверавају функционисање грејања у Школи и да, у случају квара на инсталацијама, о томе обавесте домара Школе.

Члан 26.

У Школи се мора обезбедити адекватно осветљење.

Прозори се морају редовно чистити, а домар је дужан да редовно мења неисправне сијалице.

11. Прва помоћ

Члан 27.

Школа је у обавези да има минимум два запослена која су завршила теоријску и практичну обуку и положила испит за пружање прве помоћи. Трошкове обуке финансирају се средствима локалне самоуправе.

Школа је дужна да обезбеди постојање најмање 8 ормарића за прву помоћ који ће стајати:

1. у кабинету наставника физичког васпитања и

2. у школским кабинетима.

Наставници физичког васпитања и практичне наставе су дужни да одржавају ормариће у уредном стању и са потребним количинама санитетског материјала и средстава за пружање прве помоћи и да обавештавају директора Школе о утрошеном материјалу ради набавке новог.

Члан 28.

У ормарићу из члана 27. овог Правилника мора се увек налазити одређени санитетски материјал:

1. 2 комада фластера-завоја

2. 5 мањих и 5 већих стерилних првих (заштитних) завоја

3. 4 комада „Калико“ завоја дужине 5m, ширине 8cm

4. 2 троугласте мараме и 4 сигурносне игле („зихерице“)

5. 3 пакетића беле вате по 10 грама и 1 пакет просте вате од 100 грама

6. 1 мања анатомска пинцета

7. 1 маказе за резање завоја са заврнутом главицом

8. 1 Есмарио гума дужине 80 до 100cm и 2,5cm ширине

9. 4 удлаге за прелом костију ватиране и то по 2 комада Крамерових по 100 cm и 2 комада по 50 cm дужине и 10 cm ширине

10. Алкохол, јод, хидроген

11. Туба „Јекодрема“

Забрањено је стављати у ормариће предмете који се не сматрају санитетским материјалом.

Ормарићи за прву помоћ морају бити закључани, а резервни кључ се мора налазити у портирници.

Члан 29.

У случају повређивања ученика Школа је дужна да обезбеди стручну лекарску помоћ ученику уколико је она неопходна, и да о повреди ученика одмах обавести родитеље.

12. Безбедност ученика у време одржавања игранки и других јавних окупљања

Члан 30.

Пре одржавања игранки у Школи директор или помоћник директора Школе је дужан да писмено обавести Полицијску управу о времену и месту одржавања исте.

За време одржавања игранке у просторијама Школе, Школа је дужна да обезбеди присуство најмање 2 дежурна наставника.

Члан 31.

Строго је забрањено пушење у Школи, уношење и конзумирање алкохола, опијата и других средстава са психоактивним дејством, као и уношење оружја, оруђа и других средстава којима се могу нанети озледе или угрозити живот ученика и запослених, односно нанети штета школској и личној имовини.

Непоштовање ових одредби повлачи дисциплинску одговорност, како ученика, тако и дежурних наставника и свих запослених у школи.

13. Безбедност ученика за време екскурзија, излета

Члан 32.

Екскурзија и настава у природи, као облици образовно-васпитног рада, изводе се у складу са школским програмом, који је донет на основу одговарајућег важећег наставног плана и програма, годишњим планом рада школе и програмом за организовање екскурзије.

Екскурзија се може реализовати након добијене сагласности Савета родитеља Школе на план и програм извођења екскурзије.

Ради обезбеђивања веће сигурности ученика на екскурзији, директор може да одреди да поред наставника, односно одељењског старешине, екскурзију прати још највише један наставник који изводи наставу ученицима тог одељења.

Посебна пажња посвећује се делу припреме у коме се наставник са ученицима договора око правила понашања током извођења екскурзије. План дежурства ученика и наставника за време путовања је саставни део програма екскурзије.

Школа је дужна да најмање 7 дана пре поласка на екскурзију, излет, писмено обавести саобраћајну полицију Полицијске управе Смедерево ради прегледа аутобуса.

Одељењски старешина дужан је да у време извођења екскурзија врши надзор и контролу над ученицима на начин који ће обезбедити њихову физичку и хигијенску сигурност и безбедност.

Члан 33.

Приликом избора понуђача за извођење екскурзије, Школа ће посебну пажњу посветити његовој оспособљености за остваривање заштите и безбедности ученика за време активности која се организује.

Уговор који се закључује за извођење екскурзије мора да садржи посебне одредбе које се односе на предузимање мера заштите и безбедности ученика.

Смештај ученика на екскурзији мора се обезбедити само у објектима који испуњавају услове за извођење ових облика образовно-васпитног рада.

За путовања дужа од једног дана, изабрана туристичка агенција дужна је да обезбеди лекара – пратиоца.

За путовања дужа од два дана неопходно је да родитељ достави податке о здравственом, физичком и психичком стању ученика, које издаје изабрани лекар/педијатар на основу здравственог картона.

Тајност података о здравственом, физичком и психичком стању ученика мора бити обезбеђена и о овоме се стара директор школе, одељењски старешина и лекар.

14. Безбедност ученика за време организованих активности ван Школе

Члан 34.

Школа може да обезбеди организован превоз већег броја ученика ради обављања неких од ваншколских активности (посете музејима сајму књига и сл.)

У случају мањих група, Школа може да води ученике и без организованог превоза, али уз преходно прибављену сагласност родитеља.

15. Предузимање других мера у циљу обезбеђивања физичке заштите и безбедности ученика

Члан 35.

Запосленима у Школи забрањено је да пуше у просторијама Школе и школском дворишту, ако и да уносе односно користе алкохол, опијате, наркотичка средства и друга средства са психоактивним дејством.

Запосленима у Школи забрањено је и уношење оружја, оруђа и других средстава којима се могу нанети озледе или угрозити живот ученика и запослених, односно нанети штета школској и личној имовини.

III ЗДРАВСТВЕНА ЗАШТИТА И БЕЗБЕДНОСТ УЧЕНИКА

Члан 36.

Здравствена заштита и безбедност ученика остварује се кроз:

1. одржавање хигијене у Школи и школском дворишту

2. редовне систематске прегледе (здравствене и стоматолошке)

3. едукацију ученика и наставника о начинима очувања здравља, препознавању заразних и паразитских болести и сл.

4. друге активности у циљу обезбеђивања заштите здравља ученика.

1. Одржавање хигијене у Школи

Члан 37.

У циљу обезбеђивања здравствене заштите и безбедности ученика, чистачице су дужне да:

1. свакодневно одржавају чистоћу у одређеним просторијама (да најмање 2 пута дневно у тку смене обришу подове, почисте учионице после часова у првој смени, да више пута у току дана очисте тоалете, да редовно чисте чисте фискултурну салу, књиге у библиотеци и сл.) и школском дворишту (да најмање једном дневно у преподневној смени почисте двориште после великог одмора, уколико то временски услови дозвољавају)

2. врше редовну дезинфекцију подова, школских клупа, брава, славина и сл.

два пута у току школске године, а по потреби и чешће, детаљно очисте све просторије (оперу зидове, мажу подове, оперу прозоре, врата и опрему) – генерално чишћење

3. редовно носе радне мантиле и одговарајућу обућу

4. заједно са домаром учествују у чишћењу снега на прилазима Школи

5. врше и друге послове у складу са актом о систематизацији и по налогу директора и домара.

2. Едукација ученика и наставника

Члан 38.

Школа ће, кроз часове одељењске заједнице, спроводити едукацију ученика о заштити здравља и препознавању заразних и паразитских болести.

По потреби, Школа може организовати и семинаре на тему из претходног става за све запослене у Школи.

Друге активности ради заштите здравља ученика

Члан 39.

У случају да је ученик оболео од неке заразне болести, или постоји сумња у то, као и у случају појаве паразитских болести код ученика, наставник ће ученика извести са часа и позвати родитеља, односно надлежну здравствену службу, ради предузимања одговарајућих мера.

Члан 40.

Домар је дужан да организује редовно спровођење дератизације и дезинсекције просторија Школе, а најмање једном годишње.

IV ЗАШТИТА УЧЕНИКА ОД ДИСКРИМИНАЦИЈЕ, НАСИЉА, ЗЛОСТАВЉАЊА И ЗАНЕМАРИВАЊА, СТРАНАЧКОГ ОРГАНИЗОВАЊА И ДЕЛОВАЊА

Члан 41.

Школа је у обавези да планира превентивне и интервентне програме са циљем промене понашања код ученика.

У том циљу, Школа израђује и реализује годишње програме заштите од насиља, злостављања и занемаривања и програма спречавања дискриминације у складу са Законом и правилником којим се уређује протокол поступања у установи у одговору на насиље, злостављање и занемаривање и правилником којим се уређује поступање установе у случају сумње или утврђеног дискриминаторног понашања и вређања угледа, части или достојанства личности.

Остваривању овог вида заштите и безбедности ученика служе поштовање одредаба правила понашања у Школи, активности стручног тима за заштиту од дискриминације, насиља, злостављања и занемаривања и других одговарајућих стручних органа.

Члан 42.

У Школи су забрањене активности којима се угрожавају, омаловажавају, дискриминишу или издвајају ученици, запослени и друга лица, односно групе лица, по основу: расне, националне, етничке, језичке, верске или полне припадности, физичких и психичких својстава, сметњи у развоју и инвалидитета, здравственог стања, узраста, социјалног и културног порекла, имовног стања, односно политичког опредељења и подстицање или неспречавање таквих активности, као и по другим основима утврђеним законом којим се прописује забрана дискриминације.

Школа је у обавези да поступа у складу са актом којим се утврђују ближи критеријуми за препознавање облика дискриминације од стране запосленог, ученика или трећег лица у установи, а који заједнички прописују министар просвете и министар надлежан за послове људских права.

Члан 43.

У Школи је забрањено: физичко, психичко и социјално насиље; злостављање и занемаривање ученика; физичко кажњавање и вређање личности, односно сексуална злоупотреба ученика или запослених.

У Школи је забрањен сваки облик насиља и злостављања од стране ученика, његовог родитеља и одраслог над наставником, стручним сарадником или другим запосленим. Због повреде ове забране, против родитеља се покреће прекршајни, односно кривични поступак.

Члан 44.

У Школи није дозвољено страначко организовање и деловање и коришћење простора школе у те сврхе.

Члан 45.

За примену овог Правилника одговоран је директор школе.

V ОБЕЗБЕЂИВАЊЕ СРЕДСТАВА

Члан 46.

Према одредбама Закона о основама система образовања и васпитања средства за спровођење заштите и безбедности ученика прописане овим Правилником обезбеђују се у буџету јединице локалне самоуправе.

VI ЗАВРШНE ОДРЕДБE

Члан 47.

Овај Правилник ступа на снагу осмог дана од дана усвајања и објављивања на огласној табли школе.

Ступањем на снагу овог Правилника престаје да важи Правилник о мерама, начину и поступку заштите и безбедности ученика дел. број 1763/4 од 02.10.2018. године.

Дел. бр.: 545/5 Председник Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Сања Панић

Правилник објављен дана 26.4.2024. Године

НАПОМЕНA:

1 Изрази у овом моделу су коришћени родно неутрално тако да подразумевају особе оба пола.